Diari Oficial de la Generalitat Valenciana


Sumari del DOGV 7182, del 30-12-2013 (2013/12225)

ORDE 22/2013, de 20 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/12/20/22/dof/vci/html**

### Dades del document

Número de DOGV
:   7182

Data del DOGV
:   30-12-2013

Secció del DOGV
:   I. DISPOSICIONS GENERALS

Número del document
:   2013/12115


Data del document
:   20-12-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * Alacant
    * legislació
    * preu del transport
    * llista de preus
    * transport de viatgers
    * transport públic

ORDE 22/2013, de 20 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta d'Alacant. [2013/12923]  
PREÀMBUL  
  
La competència exclusiva en matèria de transport terrestre, l'itinerari de la qual circule íntegrament per la Comunitat Valenciana, correspon a la Generalitat.  
La Llei 6/2011, d'1 d'abril, de la Generalitat, de Mobilitat de la Comunitat Valenciana, establix en l'article 55.1 que les tarifes han de garantir la cobertura del cost real del servici en condicions normals de productivitat i organització, i permetre una adequada amortització i un raonable benefici industrial, i podran ser revisades periòdicament, o de manera excepcional, quan es produïsca una variació en els costos que altere significativament l'equilibri econòmic. La seua aprovació i revisió correspon a l'òrgan competent, amb audiència prèvia de les associacions representatives del sector i de les associacions de consumidors i usuaris.  
Els servicis de transport públic discrecional de viatgers per carretera, prestats amb vehicles de menys de nou places i proveïts d'autorització de l'Àrea de Prestació Conjunta d'Alacant, es troben sotmesos al règim d'autorització administrativa, amb subjecció al règim disposat per l'Orde de 12 de juliol de 1994, de la Conselleria d'Obres Públiques, Urbanisme i Transport. Esta orde va establir el règim tarifari i les seues condicions d'aplicació per als servicis de transport públic de viatgers en automòbils de turisme de l'Àrea de Prestació Conjunta d'Alacant. Les tarifes corresponents s'han fixat i actualitzat successivament per mitjà de les oportunes ordes de la Conselleria.  
  
La variació dels costos d'explotació experimentat des de l'última revisió tarifària, l'estructura i les quanties de la qual han sigut degudament analitzades, aconsella la seua actualització i la consegüent revisió de les tarifes d'aplicació als servicis de taxi vigents en l'Àrea de Prestació Conjunta d'Alacant.  
En el procediment d'elaboració de la present orde, s'ha sotmés la proposta al tràmit d'audiència, i s'han analitzat també les propostes que, individualment, han presentat les associacions representatives del sector i les associacions de consumidors i usuaris.  
Per tot això, amb un informe previ de la Comissió de Preus de la Generalitat Valenciana de 19 de desembre de 2013, vist l'article 13 de l'Orde de 12 de juliol de 1994, del conseller d'Obres Públiques, Urbanisme i Transports, per la qual es crea l'Àrea de Prestació Conjunta d'Alacant per als servicis de transport públic de viatgers en automòbils de turisme, i de conformitat amb l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 5 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient,   
  
  
ORDENE  
  
Article 1. Tarifes de l'Àrea de Prestació Conjunta d'Alacant  
Els servicis de transport públic de viatgers en automòbils de turisme de l'Àrea de Prestació Conjunta d'Alacant, que es realitzen o transcórreguen en l'àmbit territorial de l'àrea, es regiran per les tarifes següents, l'Impost sobre el Valor Afegit inclòs:  
Abaixament de bandera: 1,80 euros.  
Tarifa 1  
Preu per km recorregut: 1,06 euros.  
Preu per hora d'espera: 19,18 euros.  
Mínim de percepció: 4,00 euros.  
Tarifa 2  
Preu per km recorregut: 1,22 euros.  
Preu per hora d'espera: 23,00 euros.  
Mínim de percepció: 5,05 euros.  
Suplement especial: 3,00 euros.  
  
Article 2. Definició d'horaris  
1. Es considera horari diürn el comprés entre les 07.00 hores i les 21.00 hores del mateix dia.  
2. Es considera horari nocturn el comprés entre les 21.00 hores d'un dia i les 07.00 hores de l'endemà.  
3. Les tarifes assenyalades en l'article primer seran aplicables de la manera següent:  
- En dia laborable i horari diürn, s'aplica la tarifa 1.  
- En dia laborable i horari nocturn, s'aplica la tarifa 2.  
- En dissabtes i festius, tant en horari diürn com nocturn, s'aplica la tarifa 2.  
  
Article 3. Obligatorietat del canvi  
Els conductors dels vehicles facilitaran als clients canvi de fins a 20 euros. Si el canvi a tornar fóra superior a 20 euros, el conductor tindrà dret a continuar amb el taxímetre en marxa fins que el canvi requerit siga inferior a 20 euros.  
  
Article 4. Visibilitat del quadro de tarifes  
En tots els vehicles de l'Àrea de Prestació Conjunta d'Alacant s'haurà de portar, de forma visible per a l'usuari, un exemplar de les tarifes en vigor i les seues condicions d'aplicació.  
  
Article 5. Condicions d'aplicació de les tarifes   
1. Les tarifes assenyalades en esta orde s'aplicaran segons les condicions establides en l'Orde de 21 de juliol de 1994, de la Conselleria d'Obres Públiques, Urbanisme i Transports, a excepció d'aquelles condicions que hagen sigut modificades per una normativa posterior i, en concret, per l'Orde de 23 d'octubre de 2000. El taxímetre haurà d'aplicar, automàticament i sense intervenció del taxista, aquelles tarifes que estiguen determinades segons l'hora i el calendari en què es preste el servici.  
2. Les tarifes per a recorreguts exteriors al territori de l'Àrea de Prestació Conjunta d'Alacant (servicis interurbans) seran les que siguen aplicables en cada moment i hauran de ser introduïdes en el taxímetre com a tarifa 3.  
  
Article 6. Mínim de percepció  
En relació amb l'import establit com a mínim de percepció, no serà obligatòria la seua aparició immediata en el taxímetre en l'abaixament de bandera. Es podrà percebre quan, una vegada finalitzat el servici, el taxímetre indique una quantitat inferior a eixe import, mai de forma addicional.  
  
Article 7. Valor monetari del salt de taxímetre  
El valor monetari de cada salt de taxímetre serà de cinc cèntims d'euro (0,05 euros).  
  
  
DISPOSICIONS ADDICIONALS  
  
Única  
1. Tindran la consideració de festius en l'Àrea de Prestació Conjunta d'Alacant els dies 21 i 23 de juny, 24 i 31 de desembre, així com els que hagen sigut declarats com a tals per a la ciutat d'Alacant durant la vigència d'esta orde.  
2. El suplement especial s'aplicarà els dies 21, 22, 23 i 24 de juny, les nits de la Nit de Nadal, la Nit de Cap d'Any, la Nit de Reis i Carnestoltes.  
  
  
DISPOSICIÓ TRANSITÒRIA  
  
Única  
Estes tarifes únicament es podran percebre una vegada que estiguen introduïdes en el taxímetre.  
  
DISPOSICIÓ DEROGATÒRIA  
  
Única  
Queda derogada l'Orde 27/2012, de 21 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta d'Alacant, així com totes les disposicions que, del mateix rang o d'un rang inferior, s'oposen al que disposa esta orde.  
  
  
DISPOSICIONS FINALS  
  
Primera  
Es faculta el director general de Transports i Logística per a l'aplicació i la interpretació d'esta orde.  
  
Segona  
Esta orde entrarà en vigor el dia 1 de gener de 2014.  
  
València, 20 de desembre de 2013  
  
La consellera d'Infraestructures: Territori i Medi Ambient,  
ISABEL BONIG TRIGUEROS


Còpia Permalink ELI